
2013 m. balandžio 18 d. pranešimas VIR


Vadovaudamasi Lietuvos Respublikos kriminalinės žvalgybos įstatymo 24 straipsnio nuostatomis ir vykdydama kriminalinės žvalgybos parlamentinę kontrolę, Kriminalinės žvalgybos parlamentinės kontrolės komisija (toliau – komisija) 2013 m. balandžio 17 d. posėdžio metu susitiko su Specialiųjų tyrimų tarnybos (toliau – STT) atstovais.


STT atstovai komisijos nariams pateikė informaciją apie kriminalinės žvalgybos efektyvumo metodiką tarnyboje. Komisijos posėdžio metu kilus klausimams dėl kriminalinės žvalgybos efektyvumo rodiklių, STT atstovai pažymėjo, kad informaciją patikslins ir pateiks komisijai artimiausiu metu. 
 
STT pateikdama informaciją, kiek kartų buvo taikyta Lietuvos Respublikos operatyvinės veiklos įstatymo 17 straipsnio 3 dalis, t. y. kiek kartų įslaptinta operatyvinė informacija apie asmens padarytą korupcinio pobūdžio nusikalstamos veikos požymių turinčią veiką, STT vadovo sprendimu buvo išslaptinta ir panaudojama tiriant drausminius ir (ar) tarnybinius nusižengimus, informavo, kad tai buvo padaryta tik 2 kartus.


STT atstovai pažymėjo, kad, vadovaudamiesi Lietuvos Respublikos korupcijos prevencijos įstatymo 9 straipsniu, pagal kompetenciją renka ir teikia informaciją apie asmenis, siekiančius eiti arba einančius pareigas valstybės ar savivaldybės įstaigose ir įmonėse, ir pateikia asmenį į pareigas skiriančiam ar paskyrusiam subjektui. Ši informacija teikiama siekiant įvertinti asmens patikimumą ir mažinti korupcijos pasireiškimo tikimybę valstybės ar savivaldybės įstaigose ar įmonėse. Gavę atitinkamų pareigūnų prašymus, 2012 metais STT surinko ir pateikė informaciją apie 1587 asmenis. Iš jų, prieš skiriant asmenis į pareigas arba tikrinant tuos asmenis, apie kuriuos jau yra informacijos, ir gavus konkretų paklausimą iš sprendimo priėmėjo, tik 13 kartų buvo pateikta žvalgybinė informacija, gauta vykdant operatyvinę veiklą. STT atstovai pabrėžė, kad, teikiant tokią informaciją, ji turi būti patikima ir patikrinta, t. y. informacija iš vieno šaltinio ar iš šaltinio, kurio negalima patikrinti, arba informacija, kurios negalima pagrįsti kitais įrodymais, yra nepateikinėjama.
Komisijos nariams pasiteiravus, kaip STT taikė Lietuvos Respublikos operatyvinės veiklos įstatymo 3 straipsnio 10 dalyje (Lietuvos Respublikos kriminalinės žvalgybos įstatymo 2 straipsnio 21 dalyje) nustatytą išimtį vidaus saugumui ir imunitetui užtikrinti, STT atstovai atkreipė dėmesį, kad jų tarnyboje ši įstatymo nuostatos netaikoma. 

STT atstovai informavo komisiją ir apie jų veikloje iškylančias kitas teisinio reglamentavimo problemas ir klausimus.

